Anni Dewani se dood glo ŉ ‘ongeluk’Shrien en Anni Dewani Anni (28) is in November 2010 vermoor terwyl sy saam met haar man, Shrien (33), op wittebrood in Kaapstad was. Die paartjie is glo op 13 November tydens ŉ beweerde kaping in Gugulethu ontvoer. Shrien is glo uit die motor gegooi. Anni se lyk is dae later in die huurmotor gevind. Volgens die Britse koerant The Mirror het die koeël wat tot Anni se dood gelei het haar eers in die linkerhand en toe in die bors getref en het dit ŉ noodlottige nekbesering tot gevolg gehad. Ballistiese deskundiges sê dié en ander bewysstukke ondersteun die teorie dat Anni gedurende ŉ struweling geskiet is. Volgens die berig is daar ook omstredenheid rondom aanvanklike polisie-onderhoude en beeldmateriaal van kringtelevisiekameras. Dewani se beweerde medepligtiges, Zola Tongo, Xolile Mngeni en Mziwamadoda Qwabe, het glo nie in hul aanvanklike polisie-onderhoude vir Dewani by die moord op Anni betrek nie. Volgens die berig het Tongo glo later vir Dewani by die moord betrek in ŉ poging om ŉ ligter vonnis te kry. Daar is glo ook nuwe beeldmateriaal van kringtelevisiekameras wat wys hoe die paartjie mekaar vertroetel en soen in die dae voor die moord. Volgens die berig het dit ook aan die lig gekom dat die SMS-boodskappe wat Dewani glo vir Tongo die aand van die moord gestuur het, nie bestaan nie. Dewani word tans in ŉ psigiatriese-hospitaal in Bristol behandel terwyl sy regsverteenwoordigers probeer keer dat hy na Suid-Afrika uitgelewer word om hier tereg te staan op aanklag dat hy sy vrou laat vermoor het. Tongo het ŉ pleitooreenkoms met die staat aangegaan waarin hy beweer het Shrien het hom R15 000 aangebied om sy vrou te vermoor. Hy is tot 18 jaar tronkstraf gevonnis. Tongo het glo vir Mngeni en Qwabe gehuur om die moord te pleeg. Qwabe het ook ŉ pleitooreenkoms met die staat aangegaan en is tot 25 jaar tronkstraf gevonnis. Mngeni is lewenslange tronkstraf opgelê vir sy aandeel in die moord.